b"\n_START_ARTICLE_\nHercule Poirot\n_START_SECTION_\nKirjallinen historia\n_START_PARAGRAPH_\nEnnen ensimm\xc3\xa4ist\xc3\xa4 Poirot-romaaniaan Agatha Christie (s. 1890) oli lukenut Arthur Conan Doylen Sherlock Holmes -tarinoita ja kahta muutakin rikoskirjailijaa. H\xc3\xa4n alkoi haluta itsekin rikoskirjailijaksi, ja h\xc3\xa4nen siskonsa Madge haastoi h\xc3\xa4net kirjoittamaan tarinan, jossa lukija ei arvaisi murhaajaa. Christie oli ollut t\xc3\xb6iss\xc3\xa4 apteekissa, joten h\xc3\xa4n osasi hy\xc3\xb6dynt\xc3\xa4\xc3\xa4 myrkkyj\xc3\xa4 tarinoissaan. Salapoliisikseen h\xc3\xa4n valitsi belgialaisen poliisin, joka oli tullut Englantiin pakolaisena, sill\xc3\xa4 Torquayn seudulla, miss\xc3\xa4 Christie asui, oli tuohon aikaan paljon belgialaisia pakolaisia._NEWLINE_Agatha Christie kirjoitti ensimm\xc3\xa4isen Poirot-romaaninsa Stylesin tapaus vuonna 1916. Kuusi lontoolaista kustantajaa ensin torjui sen, kunnes John Lane julkaisi sen vuonna 1920. Christie oli ehdottanut kustantajalle romaanin julkaisua salanimell\xc3\xa4, mutta se julkaistiin kuitenkin Christien oikealla nimell\xc3\xa4. Romaani oli Christien ensimm\xc3\xa4inen julkaistu teos. Stylesin tapaus sai lehdist\xc3\xb6lt\xc3\xa4 hyv\xc3\xa4t arvostelut. Agatha Christielt\xc3\xa4 julkaistiin seuraavien 55 vuoden aikana kaikkiaan 33 Poirot-romaania ja 56 novellia._NEWLINE_Vaikka Christie k\xc3\xa4ytti Poirot\xe2\x80\x99ta ylivoimaisesti eniten kaikista henkil\xc3\xb6hahmoistaan, h\xc3\xa4n oli etenkin uransa loppupuolella tyytym\xc3\xa4t\xc3\xb6n t\xc3\xa4h\xc3\xa4n. Yksi ongelma oli ik\xc3\xa4 \xe2\x80\x93 Poirot oli ollut el\xc3\xa4kei\xc3\xa4ss\xc3\xa4 jo Christien luodessa hahmon vuonna 1921, joten Christien oli pakko venytt\xc3\xa4\xc3\xa4 realismin rajoja voidakseen kirjoittaa h\xc3\xa4nest\xc3\xa4 viel\xc3\xa4 1970-luvullakin. Poirot alkoi my\xc3\xb6s tuntua luojastaan liian karrikoidulta ja \xc3\xa4rsytt\xc3\xa4v\xc3\xa4lt\xc3\xa4 hahmolta. Christie my\xc3\xb6s satirisoi omaa tyytym\xc3\xa4tt\xc3\xb6myytt\xc3\xa4\xc3\xa4n Poirot\xe2\x80\x99hon teostensa kautta: my\xc3\xb6h\xc3\xa4iskauden kirjoissa esiintyy Christien parodinen omakuva, naispuolinen salapoliisikirjailija Ariadne Oliver, joka harmittelee sit\xc3\xa4, ett\xc3\xa4 on ottanut kirjojensa sankariksi suomalaisen salapoliisin, vaikkei tied\xc3\xa4 Suomesta ja suomalaisista mit\xc3\xa4\xc3\xa4n. _NEWLINE_Christie valitteli jo vuonna 1938 Daily Mailiss\xc3\xa4 kyll\xc3\xa4styneens\xc3\xa4 Poirot\xe2\x80\x99hon. H\xc3\xa4n p\xc3\xa4\xc3\xa4tti kuitenkin jatkaa tarinoiden kirjoittamista kustantajansa vaatimuksista ja niiden suursuosion vuoksi. Christie kirjoitti toisen maailmansodan aikana tarinan Esirippu. Poirotin viimeinen juttu, jossa Poirot saa surmansa, mutta romaani p\xc3\xa4\xc3\xa4tettiin julkaista vasta Christien kuoleman j\xc3\xa4lkeen. Se julkaistiin lopulta vuonna 1975 Christien viel\xc3\xa4 el\xc3\xa4ess\xc3\xa4, sill\xc3\xa4 kustantaja ja Christie pelk\xc3\xa4siv\xc3\xa4t muiden kirjailijoiden saattavan pit\xc3\xa4\xc3\xa4 Poirot\xe2\x80\x99n hengiss\xc3\xa4, ellei Christie itse p\xc3\xa4\xc3\xa4st\xc3\xa4 h\xc3\xa4nt\xc3\xa4 p\xc3\xa4ivilt\xc3\xa4. Poirot\xe2\x80\x99n kuoleman j\xc3\xa4lkeen suuret lehdet kuten Daily Telegraph ja New York Times julkaisivat h\xc3\xa4nest\xc3\xa4 kuolinilmoituksen._NEWLINE_Agatha Christien perikunta on vuodesta 2014 alkaen julkaissut uusia Hercule Poirot -tarinoita. Brittil\xc3\xa4isen Sophie Hannahin kirjoittama Nimikirjainmurhat julkaistiin 2014 ja Suljettu arkku Hercule Poirot\xe2\x80\x99n ensimm\xc3\xa4isen tarinan kirjoittamisen 100-vuotisjuhlavuonna 2016.\n_START_SECTION_\nPoirot'n hahmo\n_START_PARAGRAPH_\nChristien mukaan Hercule Poirot\xe2\x80\x99n hahmolla ei ollut esikuvia, sill\xc3\xa4 salapoliisikirjallisuutta ei ollut viel\xc3\xa4 silloin julkaistu kovin paljon. H\xc3\xa4n sanoi valinneensa Hercule-nimen saadakseen salapoliisinsa vaikuttamaan j\xc3\xa4rkev\xc3\xa4lt\xc3\xa4 ja t\xc3\xa4rke\xc3\xa4lt\xc3\xa4, ja Poirot-nimen vain koska se vaikutti sopivalta. Christie-tutkijat ovat etsiess\xc3\xa4\xc3\xa4n Poirot\xe2\x80\x99lle esikuvia huomauttaneet, ett\xc3\xa4 muutama hiukan samanniminen salapoliisihahmo oli jo esiintynyt englanninkielisess\xc3\xa4 salapoliisikirjallisuudessa ennen Poirot\xe2\x80\x99ta, kuten G. K. Chestertonin Hercule Flameau, Marie Bellow Lowndesin Hercule Popeau, ja Frank Howell Evansin Jules Poiret. Viiksilt\xc3\xa4\xc3\xa4n ja ty\xc3\xb6tavoiltaan Poirot sanotaan muistuttavan paljon Lontooseen 1860-luvulla asettunutta it\xc3\xa4valtalais-unkarilaista salapoliisia Ignatius Pollakya._NEWLINE_Poirot on 162,5 senttimetri\xc3\xa4 pitk\xc3\xa4. H\xc3\xa4nen p\xc3\xa4\xc3\xa4ns\xc3\xa4 on munanmuotoinen, ja hiukan kallellaan vasemmalle. Poirot\xe2\x80\x99n silm\xc3\xa4t s\xc3\xa4teilev\xc3\xa4t vihrein\xc3\xa4 kun h\xc3\xa4n innostuu. Poirot k\xc3\xa4ytt\xc3\xa4\xc3\xa4 k\xc3\xa4velykeppi\xc3\xa4, jossa on kultainen koristenauha. H\xc3\xa4nen vahatut viiksens\xc3\xa4 ovat koko Lontoon hienoimmat._NEWLINE_Poirot on \xc3\xa4\xc3\xa4rimm\xc3\xa4isen pikkutarkka ja t\xc3\xa4sm\xc3\xa4llinen. Poirot luottaa psykologiaan ja v\xc3\xa4itt\xc3\xa4\xc3\xa4 pystyv\xc3\xa4ns\xc3\xa4 ratkaisemaan rikoksen kuin rikoksen vain p\xc3\xa4\xc3\xa4ttelem\xc3\xa4ll\xc3\xa4, k\xc3\xa4ytt\xc3\xa4m\xc3\xa4ll\xc3\xa4 \xe2\x80\x9dpieni\xc3\xa4 harmaita aivosolujaan\xe2\x80\x9d. Selvitt\xc3\xa4ess\xc3\xa4\xc3\xa4n rikosta Poirot keskittyy saamaan ihmiset puhumaan. _NEWLINE_Hercule Poirot- ja Sherlock Holmes -tarinoista l\xc3\xb6ytyy paljon rakenteellisia yht\xc3\xa4l\xc3\xa4isyyksi\xc3\xa4. Kummallakin on yksinkertaisempi apuri, jonka kautta tarinat kerrotaan ja jonka teht\xc3\xa4v\xc3\xa4 on ihmetell\xc3\xa4 salapoliisin saavutuksia. Poirot\xe2\x80\x99n apuri on kapteeni Arthur Hastings, joka tosin esiintyy vain Christien varhaiskauden teoksissa \xe2\x80\x93 vuoden 1937 j\xc3\xa4lkeen varsinaisesti en\xc3\xa4\xc3\xa4 Poirot\xe2\x80\x99n uran p\xc3\xa4\xc3\xa4tt\xc3\xa4v\xc3\xa4ss\xc3\xa4 Esiripussa. Poirot ja Holmes edustavat muutenkin samankaltaista \xe2\x80\x9dloogisen rikoksenratkonnan\xe2\x80\x9d tyyli\xc3\xa4. Omael\xc3\xa4m\xc3\xa4kerrassaan Christie kertoo: \xe2\x80\x9dKirjoitin viel\xc3\xa4 Sherlock Holmes -tyyliin; eksentrinen etsiv\xc3\xa4, apulainen ja Scotland Yard -etsiv\xc3\xa4.\xe2\x80\x9d\n_START_SECTION_\nPoirot\xe2\x80\x99n el\xc3\xa4m\xc3\xa4\n_START_PARAGRAPH_\nPoirot\xe2\x80\x99n lapsuudesta ja urasta poliisina Belgiassa kerrotaan vain v\xc3\xa4h\xc3\xa4n. Poirot on luultavasti syntynyt Spassa tai Ellezellesin kyl\xc3\xa4ss\xc3\xa4. Poirot kastettiin katolilaisuuteen, ja sen voi huomata muun muassa katolilaisesta moraalista el\xc3\xa4m\xc3\xa4n loppupuolella._NEWLINE_Poirot tekee menestyksekk\xc3\xa4\xc3\xa4n uran Belgian poliisivoimissa. H\xc3\xa4n mainitsee toimineensa johtavassa asemassa Brysseliss\xc3\xa4. Ensimm\xc3\xa4isen maailmansodan aikana Belgia miehitet\xc3\xa4\xc3\xa4n ja Poirot l\xc3\xa4htee maasta Englantiin pakolaisena ja saapuu sinne vuoden 1916 tienoilla. _NEWLINE_Sodan j\xc3\xa4lkeen Poirot ryhtyy salapoliisiksi yst\xc3\xa4v\xc3\xa4ns\xc3\xa4 kapteeni Hastingsin kanssa. Maailmansotien v\xc3\xa4liss\xc3\xa4 Poirot matkustaa ymp\xc3\xa4ri Eurooppaa ja L\xc3\xa4hi-it\xc3\xa4\xc3\xa4 tutkien rikoksia ja murhia. Suurin osa h\xc3\xa4nen jutuistaan sijoittuu tuohon aikaan ja h\xc3\xa4n on maineensa huipulla. Tunnetuimmat t\xc3\xa4h\xc3\xa4n aikaan sijoittuvat romaanit lienev\xc3\xa4t Kuolema Niilill\xc3\xa4 ja Id\xc3\xa4n pikajunan arvoitus. Poirot\xe2\x80\x99n osoite on 56B Whitehaven Mansions, Charterhouse Square, Lontoo W1.\n_START_SECTION_\nToistuvat hahmot\n_START_PARAGRAPH_\nPoirot\xe2\x80\x99n rinnalla Christie k\xc3\xa4ytti my\xc3\xb6s muita vakiohahmoja. _NEWLINE_Kapteeni Arthur Hastings, OBE, on Hercule Poirot\xe2\x80\x99n avustaja ja satunnaisesti my\xc3\xb6s kertoja Christien tarinoissa. H\xc3\xa4n esiintyy monessa tarinassa enemm\xc3\xa4n tai v\xc3\xa4hemm\xc3\xa4n merkitt\xc3\xa4v\xc3\xa4ss\xc3\xa4 roolissa. Hasting on ensimm\xc3\xa4isen maailmansodan veteraani. Poirot on tyytym\xc3\xa4t\xc3\xb6n Hastingsin j\xc3\xa4rjenk\xc3\xa4ytt\xc3\xb6\xc3\xb6n ja kehottaa t\xc3\xa4t\xc3\xa4 monesti \xe2\x80\x9dk\xc3\xa4ytt\xc3\xa4m\xc3\xa4\xc3\xa4n pieni\xc3\xa4 harmaita aivosoluja\xe2\x80\x9d. Kuitenkin Hastings on Poirot\xe2\x80\x99n hyv\xc3\xa4 yst\xc3\xa4v\xc3\xa4, ja toisinaan Poirot harmittelee, kun ei n\xc3\xa4e kumppaniaan. Hastings esiintyy vain kahdeksassa romaanissa mutta toimii kertojana suurimmassa osassa novelleja._NEWLINE_Ariadne Oliver on Hercule Poirot\xe2\x80\x99n yst\xc3\xa4v\xc3\xa4 ja Christien humoristinen parodia itsest\xc3\xa4\xc3\xa4n. Rouva Oliver kirjoittaa salapoliisitarinoita, joiden p\xc3\xa4\xc3\xa4henkil\xc3\xb6n\xc3\xa4 on suomalainen Sven Hjerson. Oliver esiintyy seitsem\xc3\xa4ss\xc3\xa4 romaanissa._NEWLINE_Poirot\xe2\x80\x99n sihteeri, Neiti Felicity Lemon, esiintyy useimmiten ainoastaan pieniss\xc3\xa4 sivurooleissa. Yleens\xc3\xa4 h\xc3\xa4net vain mainitaan ohimennen. Poirot kuvailee h\xc3\xa4nt\xc3\xa4 \xe2\x80\x9duskomattoman rumaksi mutta tehokkaaksi\xe2\x80\x9d. Suurempi rooli h\xc3\xa4nell\xc3\xa4 on romaanissa Neiti Lemon erehtyy._NEWLINE_Komisario James Japp on Scotland Yardin poliisivirkamies ja esiintyy monissa tarinoissa. H\xc3\xa4n yleens\xc3\xa4 pyrkii selvitt\xc3\xa4m\xc3\xa4\xc3\xa4n samaa juttua kuin Poirot._NEWLINE_George (Poirot\xe2\x80\x99n kielenk\xc3\xa4yt\xc3\xb6ss\xc3\xa4 Georges), jonka sukunimi on tuntematon, on perinteinen englantilainen miespalvelija. H\xc3\xa4n astuu Poirot\xe2\x80\x99n palvelukseen 1923 ja eroaa vasta hieman ennen Poirot\xe2\x80\x99n kuolemaa.\n_START_SECTION_\nSovitukset\n_START_PARAGRAPH_\nPoirot\xe2\x80\x99ta ovat esitt\xc3\xa4neet elokuvissa ja televisiossa muun muassa Albert Finney, Peter Ustinov, Ian Holm, Tony Randall ja Alfred Molina. Tunnetuimpia filmitaltiointeja Poirot\xe2\x80\x99n tarinoista on ITV:n tuottama Hercule Poirot -televisiosarja (1989\xe2\x80\x932013), jossa Poirot\xe2\x80\x99ta n\xc3\xa4yttelee David Suchet. Suchet on valittu Poirot'n parhaaksi n\xc3\xa4yttelij\xc3\xa4ksi."